Bybelskool » Gebed
Hoe kry ons dit reg om vir meer te bid as maar net vir eiebelang?
Ek het 'n navraag gekry oor gebed. Is dit werklik moontlik om die Here suiwer te aanbid en vir ander in te tree? Hoe kry ons dit reg om vir meer te bid as maar net ons eie belang?
Dit is 'n vraag wat my roer. Want, dit is so dat ons gewoonlik bid vanuit ons eie visie op wat om ons aangaan. Dat ons eie belange ons motiewe om te bid beïnvloed.
Ons het twee Voorbidders!
Gelukkig is dit iets wat ook die Here se hart roer! Dit is waarom Hy ons uitnooi om, met ons eie beperkinge, Hom te nader en met danksegging en smeking te bid (Fil 4:4-7).
Soos 'n Abraham van ouds sal ons ervaar, dat al vra ons dat die Here Sodom en Gomorra spaar ter wille van die moontlikheid van 10 regverdiges, en daar uiteindelik minder is, en ons kan dink dat die Here die gebed nie sal beantwoord nie, die Here tog die onuitgesproke gebed verhoor, dat Lot en sy mense veilig sal wees (Gen 19).
Nog belangriker, Jesus is die eerste Voorspraak (1 Joh 2:1) en Voorbidder, want Hy tree vir ons in by God sy Vader (Hebr 7:25; 9:24). Hy is namens ons en vir ons in die hemel.
Daarmee saam, die Heilige Gees is die tweede of ander Voorspraak of Trooster (Joh 14:16) wat by ons bly en wat ook ons Voorbidder is wat in ons bid volgens God se wil (Rom 8:26-28). Hy omvorm ons gebede om Godvererend te wees.
Gebruik die Skrif!
Wat ons verder kan help om uit ons selfgerigtheid te kom, is om die Skrif self te gebruik om te bid.
Die Ons Vader (Matt 6:9-13),
Die Liefdesgebed (Ef 3:14-21),
Die Gebed vir die heiliges (Ef 6:18),
Die Gebed vir die evangelie (Kol 4:3),
Die Gebed te alle tye (1 Tess 5:17),
Die Gebed van die gemeente (1 Tim 2:8),
Die Gebed vir Wysheid (Jak 1:5).
Ag en só kan aangaan! Lees hier meer oor Nehemia se tien gebede, om maar net een voorbeeld uit die OT te noem.
Die belangrikste praktiese riglyn is egter die Psalms. Daar is gebede vir elke enkele geleentheid, met beloftes vir elke behoefte.
Bid die Psalms!
Elke Psalm is 'n gebed of gebede op sy eie. Kies een wat met jou perspektief ooreenkom, en gebruik die woorde wat God vir ons gegee het om te bid, bv (net in die eerste 8 Psalms):
Psalm 1 is 'n wysheidsPsalm, lei die hele Psalmboek in en vestig die basiese veronderstelling van die Psalmboek, dat die sin en betekenis van alles in God self gevind word. Wysheid begin by die fokus op God en sy woorde. Ons persoonlike verhoudinge met God het vreugde en voorspoed tot gevolg.
Bid aan die hand daarvan dat ons almal in God bevestig sal word.
Psalm 2 is 'n koningsPsalm wat waarskynlik by die troonbestyging van die koning gesing is. Dit bevestig God se heerskappy in die geskiedenis deur sy Gesalfde (=Messias), sy Seun, wat in OT na die koning verwys, en in die NT as begronding dien van die perspektief op Jesus as die Christus (=Messias), die Seun van God, en deur sy opstanding ook Here (=Jahwe), soos dit in Petrus se toespraak op Pinksterdag uitgespel word (Hand 2). Psalm 2 is daarom 'n ongelooflike belangrike sleutel om die betekenis van Jesus in die NT te ontsluit. Dit bevestig ook dat ons God kan vertrou vir die publieke en politieke lewe.
Psalm 3-7 is 'n eerste siklus van vyf klaagpsalms waarin die getroue God om hulp gesmeek word van vyande (Psalm 3,5,7), droogte (Psalm 4) en siekte (Psalm 6).
Psalm 8 is 'n lofpsalm vir die majestueuse Skepper vol van ontsag vir die feit dat Hy besorg is oor en omgee vir mense, wat hulle waardigheid bevestig ten spyte van hulle nietigheid. Daarmee word die eerste siklus klaagpsalms afgesluit.